**Teach for Slovakia** je vzdelávací program, ktorého cieľom je zlepšiť vzdelávanie detí a zvýšiť počet lídrov v spoločnosti, ktorí sa venujú vzdelávaniu a školstvu. Program založil v roku 2014 Stanislav Boledovič, je súčasťou medzinárodnej organizácie *Teach for All*. Spoločnou víziou je „*aby raz všetky naše deti mali šancu v živote uspieť*".

Program na Slovensku prebieha od svojho začiatku pod záštitou prezidenta Slovenskej republiky.

Štruktúra
---------

Teach for Slovakia je určený pre talentovaných absolventov univerzít a mladých profesionálov. Program zapája svojich účastníkov na dva roky priamo do školstva ako učiteľov na základných a stredných školách. Ide o školy, ktoré majú nedostatok učiteľov, ich žiaci pochádzajú z náročného sociálneho prostredia alebo nestíhajú bežné tempo učenia.

Účastník programu na Letnej škole počas Basecampu
### Účastnícky program

Na kandidátov sú kladené vysoké požiadavky, spoločným medzinárodným kritériom je ambicióznosť účastníkov a potenciál byť lídrami v spoločnosti, pričom nemusí ísť primárne o absolventov pedagogických smerov. Od účastníkov sa očakáva, že dokážu byť vynikajúcimi učiteľmi, ktorí zvládnu dvojročný pobyt v sociálne odlišnom prostredí a s deťmi budú dosahovať dobré výsledky. Boledovič tento program hodnotí ako „*mimoriadne náročný, dva roky v nepredstaviteľne ťažkých podmienkach*".

Účastníci sa stávajú plnohodnotnými učiteľmi ako zamestnanci školy na plný úväzok s platom podľa príslušnej legislatívy, ktorý však program kompenzuje dodatočnými príspevkami.

Súčasťou účastníckeho programu sú školenia, odborné stáže a mentoring. Program každoročne organizuje výučbu na Letnej škole, ktorá umožňuje žiakom zo sociálne znevýhodneného prostredia zlepšiť sa v rôznych školských predmetoch mimo bežného školského roku.

### Ambasádorský program

Absolvent programu Teach for Slovakia Slavomír Lalík pri odovzdávaní ambasádorského diplomu
Približne štvrtina ambasádorov zostáva učiť na školách alebo sa venujú vzdelávacím projektom pre učiteľov, ďalší pracujú na ministerstve školstva, Výskumnom ústave detskej psychológie a patopsychológie, Inštitúte vzdelávacej politiky či v Slovenskom inštitúte mládeže. Absolvent prvého ročníka programu Alexander Jakubčo je riaditeľom cirkevnej základnej školy v Bratislave. Viacerí pôsobia v neziskových organizáciách a iniciatívach, či zakladajú vlastné projekty.

### Komunita Change for Slovakia

V roku 2018 vznikla komunita podporovateľov programu, ktorá sa nazýva Change for Slovakia. Združuje ľudí, ktorí prispievajú k práci účastníkov finančne a percentom svojho času a expertízy.

### Správna rada

O fungovaní a smerovaní programu rozhoduje správna rada. Má celkom 12 členov. Medzi nimi sú Daniel Bútora, lektor a manažér siete škôl C. S. Lewisa; Janka Bavoľárová, riaditeľka ZŠ s MŠ v obci Budimír; Ján Hero, splnomocnenec vlády pre rómske komunity, bývalý poradca štátneho tajomníka ministra školstva a zakladajúci riaditeľ rómskeho gymnázia v Kremnici. Ďalej sú tu ľudia zo súkromného sektora, ale aj zástupca absolventov programu Teach for Slovakia.

Odozvy
------

Programu od jeho vzniku vyjadrili podporu okrem iných aj Andrej Kiska, Zuzana Čaputová, Peter Pellegrini, Martina Lubyová, Peter Plavčan alebo Juraj Draxler.

Absolvent účastníckeho programu, novinár Juraj Čokyna, svoje skúsenosti s učením v škole v Šarišských Bohdanovciach zhrnul do knihy *A okraje máš kde?* (N Press, 2019). Reportáž Denníka N zameraná na Čokynu a štýl výučby programu vyhrala Novinársku cenu ako najlepšia reportáž za rok 2017.

Negatívne odozvy je vidieť napríklad zo strany Marcela Burkerta, učiteľa a miestneho poslanca v bratislavskej Dúbravke, ktorý programu vyčíta napríklad odoberanie práce kvalifikovaným učiteľom alebo využívanie finančných prostriedkov z verejných zdrojov (viď nižšie) na nesystémové, dočasné riešenia. Ďalším kritikom je Ondrej Kaščák, profesor pedagogiky na Pedagogickej fakulte Trnavskej univerzity v Trnave, ktorý v programe Teach for Slovakia, rovnako ako Marcel Burkert, vidí nesystémové riešenie, ktoré nepodporuje udržanie učiteľov na školách, ale podporuje „*učiteľskú turistiku*".

### Kontext k stavu učiteľského povolania na Slovensku

Ako ukazujú dáta portálu EduJobs, v roku 2020 stredné, základné a materské školy na Slovensku hľadajú viac ako 3,5 tisíca pedagógov.

V Slovenských školách chýbajú mladí učitelia. Podľa NÚCEM-u je v porovnaní s priemerom krajín OECD na Slovensku nižší podiel učiteľov do 30 rokov (SR 8,2 %, OECD 11,1 %) a vyšší podiel učiteľov vo veku 30–49 rokov (SR 58,7 %, OECD 54,5 %). „Na slovenských školách sme zaznamenali za uplynulých 10 rokov od roku 2008 významný pokles podielu mladých učiteľov vo veku do 30 rokov – takmer o 8 percentuálnych bodov. Od roku 2013 je však tento pokles miernejší a predstavuje 3 percentuálne bo­dy."

Využívanie verejných financií
-----------------------------

Program Teach for Slovakia funguje pod občianskym združením Manageria, ktorá využíva verejné financie z Ministerstva školstva, vedy, výskumu a športu Slovenskej republiky (do dnešného dňa dohromady vo výške 1 270 000 €, z toho 345 000 € v rokoch 2019 a 2018, 200 000 € v rokoch 2017 a 2015 a 180 000 € v roku 2016) alebo z Bratislavského samosprávneho kraja (dohromady vo výške 102 000 €).

Financie z verejných zdrojov využíva Manageria na prevádzkovanie programu Teach for Slovakia. O ich využívaní rozhoduje správna rada programu Archivované 2020-02-12 na Wayback Machine a zmluvy o ich pridelení sú verejne dostupné v Centrálnom registry zmlúv. Manageria sa riadi Zákonom o združovaní občanov a tiež Zákonom o účtovníctve, podľa ktorého je účtovná závierka občianskeho združenia zaradená v neverejnej časti registra.

Od minulého roka zverejňuje organizácia účtovnú závierku overenú audítorom, výročné správy a finančné výkazy na webstránke programu Archivované 2020-12-01 na Wayback Machine.

Referencie
----------

1. ↑   *Vízia a hodnoty Teach for Slovakia* [online]. Teach for Slovakia, [cit. 2020-01-21]. Dostupné online. Archivované 2020-01-14 z originálu.
2. ↑   *Hľadajú sa najlepší absolventi, ktorí budú učiť Slovensko* [online]. TASR, 2015-05-03, [cit. 2020-01-21]. Dostupné online.
3. ↑   *Teach for Slovakia začína šiesty ročník, privítal 17 nových účastníkov* [online]. TASR, 2019-11-22, [cit. 2020-01-21]. Dostupné online.
4. 1 2   *Prezident A. Kiska prijal účastníkov programu Teach for Slovakia* [online]. TASR, 2014-07-18, [cit. 2020-01-21]. Dostupné online.
5. 1 2   Deťom z rómskej osady dala na dva roky prednosť pred univerzitou. *TREND* (Bratislava: News & Media Holding), 2017-10-13. Dostupné online [cit. 2020-01-21]. ISSN 1336-2674. Archivované 2017-10-15 z originálu.
6. 1 2 3   Lubyová podporila letnú školu pre deti zo sociálne slabšieho prostredia. *SME* (Bratislava: Petit Press), 2018-07-27. Dostupné online [cit. 2020-01-21]. ISSN 1335-4418.
7. 1 2  MIKSOVÁ, Martina. Veronika Pavlíková Klindová: Transparentná komunikácia so žiakmi je dôležitá. *Pravda* (Bratislava: Perex), 2017-11-27. Dostupné online [cit. 2020-01-21]. ISSN 1336-197X.
8. ↑  MATKOVSKÁ, Zuzana. Zakladateľ projektu Teach for Slovakia: Sme úplne odtrhnutí od reality. *SME* (Bratislava: Petit Press), 2015-07-17. Dostupné online [cit. 2020-01-21]. ISSN 1335-4418.
9. ↑   *Mladí ľudia sa môžu prihlásiť do programu Teach for Slovakia* [online]. TASR, 2018-04-03, [cit. 2020-01-21]. Dostupné online.
10. ↑   *Wendy Kopp: Z Teach for Slovakia som nabitá optimizmom* [online]. Ministerstvo školstva SR, 2015-08-07, [cit. 2020-01-21]. Dostupné online.
11. ↑   *Program Teach for Slovakia úspešný aj na ZŠ vo Svite* [online]. Ministerstvo školstva SR, 2017-03-27, [cit. 2020-01-21]. Dostupné online.
12. ↑  KONÍK, Juraj. Takto učí dobrý učiteľ. Novinár odišiel z Bratislavy na východ a odpísané deti vyťahuje do normálneho života. *Denník N* (Bratislava: N Press), 2017-04-06. Dostupné online [cit. 2020-01-21]. ISSN 1339-844X.
13. ↑   Denník N znova získal najviac ocenení v súťaži Novinárska cena. *Denník N* (N Press), 2018-05-03. Dostupné online [cit. 2020-01-21]. ISSN 1339-844X.
14. ↑  BURKERT, Marcel. *Teach for Slovakia, alebo ako ešte viac ponížiť slovenské školstvo* [online]. Bratislava: Petit Press, 17.2.2019, [cit. 2020-01-27]. Dostupné online.
15. ↑  KAŠČÁK, Ondrej. *Teach for what? O diskusiách o školstve na Slovensku* [online]. Bratislava: Petit Press, 26.5.2017, [cit. 2020-01-27]. Dostupné online.
16. ↑   *Školy na Slovensku hlásia rekordný nedostatok učiteľov* [online]. slovensko.hnonline.sk, [cit. 2020-02-12]. Dostupné online.
17. ↑   *Priemerný vek učiteľa, pohlavie a vzťahy? Výskum TALIS prezrádza viac* [online]. Pravda.sk, 2019-06-24, [cit. 2020-02-15]. Dostupné online.
18. ↑   *Kontakt - Teach for Slovakia* [online]. Manageria, [cit. 2020-01-26]. Dostupné online.
19. ↑   *Zmluva č. 1152/2019/ SNIV o poskytnutí dotácie v roku 2019 uzatvorená podľa § 6c ods. 13 zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov* [online]. Úrad vlády Slovenskej republiky, 26.11.2019, [cit. 2020-01-26]. Dostupné online.
20. ↑   *Zmluva č. 0911/2018/SNIV o poskytnutí dotácie v roku 2018* [online]. Úrad vlády Slovenskej republiky, 11.09.2018, [cit. 2020-01-26]. Dostupné online.
21. ↑   *Zmluva č. 0627/2017/SRŠ o poskytnutí dotácie zo štátneho rozpočtu prostredníctvom rozpočtu Ministerstva školstva, vedy, výskumu a športu Slovenskej republiky* [online]. Úrad vlády Slovenskej republiky, 30.10.2017, [cit. 2020-01-27]. Dostupné online.
22. ↑   *Zmluva č. 0760/2015/sekcia regionálneho školstva o poskytnutí dotácie zo štátneho rozpočtu prostredníctvom rozpočtu MŠVVaŠ SR* [online]. Úrad vlády Slovenskej republiky, 16.10.2015, [cit. 2020-01-27]. Dostupné online.
23. ↑   *Zmluva č. 0736/2016/SRŠ o poskytnutí dotácie zo štátneho rozpočtu prostredníctvom rozpočtu Ministerstva školstva, vedy, výskumu a športu Slovenskej republiky* [online]. Úrad vlády Slovenskej republiky, 02.12.2016, [cit. 2020-01-27]. Dostupné online.
24. ↑   *Prvý kraj spolupracujúci s Teach for Slovakia* [online]. region-bsk.sk, [cit. 2020-01-26]. Dostupné online. Archivované 2020-01-26 z originálu.
25. ↑   *Zverejňovanie dodávateľských faktúr* [online]. vucba-dokumenty.assecosolutions.sk, [cit. 2020-01-27]. Dostupné online.

Pozri aj
--------

* Komenského inštitút

Externé zdroje
--------------

* teachforslovakia.sk (webstránka projektu)
* Takto učí dobrý učiteľ. Novinár odišiel z Bratislavy na východ a odpísané deti vyťahuje do normálneho života (reportáž Denníka N)
* Učím pre Slovensko (reportáž .týždňa)
* Teach for Slovakia: Kričať nepomôže, deti potrebujú motiváciu (reportáž SME)